|  |
| --- |
| ethnosimo-aade-gr |

Αθήνα, 3 Ιανουαρίου 2025

**ΔΕΛΤΙΟ ΤΥΠΟΥ**

**ΑΑΔΕ:** **Οργανωτική αναβάθμιση των τελωνείων στην ελληνοβουλγαρική μεθόριο**

Στην οργανωτική αναβάθμιση των Τελωνείων Νέας Ορεστιάδας, Κομοτηνής, Ξάνθης και Δράμας και την ισχυροποίηση του ελεγκτικού τους ρόλου στις συνοριακές διαβάσεις με την Ελληνοβουλγαρική μεθόριο προχωρά η Ανεξάρτητη Αρχή Δημοσίων Εσόδων, με απόφαση του Διοικητή, Γιώργου Πιτσιλή.

Ειδικότερα, από 1/1/2025, τα παραπάνω Τελωνεία, τα οποία λειτουργούσαν ως Β’ Τάξης (επιπέδου Αυτοτελούς Τμήματος) αναβαθμίζονται σε «Α – Β Τάξης» (επιπέδου Διεύθυνσης με δύο Τμήματα) και ενισχύονται με την ίδρυση και λειτουργία νέου Τμήματος με έδρα τις συνοριακές διαβάσεις και με αρμοδιότητες «Δίωξης Λαθρεμπορίου».

Η ενίσχυση των τελωνειακών ελέγχων στις ελληνοβουλγαρικές διαβάσεις:

* συμβάλλει στη διεύρυνση της επιχειρησιακής δυνατότητας για επιτήρηση των εμπορευματικών ροών στο σύνολο της επικράτειας,
* επικεντρώνεται στις επικίνδυνες για εκδήλωση παραβατικότητας ζώνες (χερσαία σύνορα, κεντρικοί συγκοινωνιακοί κόμβοι), όπως αυτές διαμορφώνονται βάσει των ιδιαίτερων γεωμορφολογικών χαρακτηριστικών της χώρας μας,
* βελτιώνει τη διεξαγωγή ελέγχων σε σημαντικούς από πλευράς εμπορευματικής κίνησης οδικούς άξονες, για την καταπολέμηση του λαθρεμπορίου στη διακίνηση προϊόντων Ειδικών Φόρων Κατανάλωσης (ΕΦΚ).

Η παραπάνω οργανωτική αναβάθμιση κρίνεται αναγκαία για την:

* εγγύηση της ασφάλειας των πολιτών και των οικονομικών φορέων, τόσο της χώρας μας όσο και της Ευρωπαϊκής Ένωσης,
* αντιμετώπιση του λαθρεμπορίου, μετά την πλήρη ένταξη της Βουλγαρίας στον χώρο Σένγκεν και τη συνεπακόλουθη άρση των ελέγχων προσώπων στα χερσαία ελληνοβουλγαρικά σύνορα.